**Besinning: Rol, funksie en profiel van brugpredikant**

Communitas, 11 November 2014

**1 Agtergrond**

Op die stadium toe ons ’n brugpredikant gekry het, is ons gemeente vergelyk met ’n troppie skape wat maar ’n bietjie brandsiek en bedremmeld daar uitgesien het. Ons het redelik rigtingloos rondgedwaal en as dit by die voerbak kom, het ons mekaar soms in die ribbes gepomp ...

Wat staan die herder te doen wanneer hy die verantwoordelik-heid aanvaar om so ’n troppie skape te versorg? Aan die hand van ons ervaring gebruik ek graag die geleentheid om ’n paar opmerkings te maak oor die rol, funksie en profiel van die herder wat ons troppie skape versorg het.

Ten eerste moet ek verklaar: Dit is louter genade as so ’n oorbruggingsproses suksesvol verloop en daarom kom al die eer aan die Here toe! Hy was ons gemeente oneindig genadig dat ons ’n uiters positiewe ervaring van die brugpredikant en die oorbruggingsproses kon hê.

**2 Rol van Brugpredikant**

Na my mening is dit ’n groot uitdaging vir ’n brugpredikant om aan die eenkant die perspektief te behou dat dit ’n tydelike reëling (oorbruggingsproses) is wat binne ’n beperkte tydsbestek tot ’n einde moet kom, maar aan die anderkant genoegsaam met die gemeente en sy omstandighede te identifiseer dat die mense jou as deel van die gemeente aanvaar en jou nie eenkant toe skuif as invloedlose buitestaander nie.

**2.1 Maak vrede met die verlede**

Uiteraard het die lidmate van ons gemeente ’n spektrum van ervarings gehad van die onlangse verlede, van wat verkeerd geloop het, wie se skuld dit was, ens. Sommiges was totaal onkundig en kon nie mooi verstaan waaroor al die spanning en ongelukkigheid gegaan het nie. Tussen verskillende lidmate was daar totaal kontrasterende perspektiewe op die gebeure wat plaasgevind het. Sommiges het diep seergemaak gevoel en moes afsluiting kry sodat hulle kon begin aanbeweeg. Dit was beslis nie ’n eenvoudige saak om die boot tussen al hierdie ysberge wat onder die oppervlak weggesteek lê, deur te stuur nie!

Sonder om kant te kies, maar met die nodige empatie en deernis, het ons brugleraar hierdie kwessies hanteer. Communitas en ons ringsleraar het ’n belangrike rol gespreel om gesprekke tydens ’n reeks gemeentevergaderings te fasiliteer en ons te help om afsluiting te kry. Ure se gesprekke het plaasgevind tussen ons brugleraar en beswaardes en ongelukkiges. Die kerkraad en leiers in die gemeente is in hierdie proses saamgeneem op so ’n manier dat daar weer versoening en vrede kon kom.

**2.2 Fokus op toekoms**

Daar is deurgaans beklemtoon dat ons vorentoe moet beweeg. Is ons bereid om hande te vat, die verlede agter ons te lê en eendragtig vorentoe te gaan? Wil ons nog as ’n selfstandige gemeente voortbestaan en volle verantwoordlikheid aanvaar vir alle aspekte van gemeentewees?

By wyksbyeenkomste is die tema van versoening en eenheid beklemtoon.

Ons moes opnuut leer aanvaar dat die rol van die predikant nie ’n eenpersoonsvertoning is nie, maar ’n spanpoging waarby alle lidmate hul aandeel moes leer verstaan en uitvoer.

**2.3 Beroeping van nuwe leraar**

Hierdie proses is met groot noukeurigheid en sorg aangepak en die hele gemeente is daarby betrek. By ’n reeks wyksbyeen-komste moes ons besin oor sake soos:

* Wie is ons tans (huidige profiel) en wie wil ons wees?
* Sien ons kans om as gemeente voort te gaan? Hoe kan elke lidmaat sy/haar rol ontdek en hul bydrae tot die gemeente lewer?
* Die verskillende bedieninge in die gemeente is uitgespel en lidmate kon benoem word of hulleself aanbied om daaraan deel te neem.
* Hoe moet die leraar lyk wat na ons gemeente beroep moet word? Hierdie terugvoering is gebruik om die advertensie voor te berei.
* Toe die advertensie geformuleer is, moes ons as wyke besin daaroor aan die hand van Jesus se intreepreek in Mat 5:1-12. Die gemeente is uitgenooi om kandidate te benoem vir die beroepingsproses. Klem is gelê op die belangrikheid van getroue voorbidding om die regte persoon van die Here af te bid.

Ons moes na elke wyksbyeenkoms verslag doen en terugvoering gee en hierdie terugvoering is ernstig opgeneem en opgevolg.

Die tydlyn van die beroepingsproses en die detail daarvan is deeglik uitgespel en in noue samewerking met die kerkraad uitgevoer. Dit was werklik ’n deursigtige proses. ’n Pre-advies Taakspan van 7 persone is deur die kerkraad aangewys om die beroepingsproses te hanteer. Alle aspekte is volgens sinodale riglyne hanteer en deeglik gedokumenteer. Ons kon op ’n baie reële wyse ervaar hoe die Here ons lei en hoe Hy ons in staat stel om die regte persoon te identifiseer vir ons gemeente. In naskouing weet ons dat die Here werklik vir ons genadig was en ons gebede verhoor het.

**3 Funksie van ’n brugpredikant**

**3.1 Woordverkondiging en eredienste**

Ek dink nie ons kan die belangrikheid van die erediens in die funksionering van die gemeente genoeg beklemtoon nie. Vir ons was dit absoluut ’n fees om die eredienste by te woon, waar ons opregtheid en eerlikheid in die verkondiging van die Woord kon ervaar. Sonder om hoogdrawend of spoggerig te wees, is die Woord duidelik en eenvoudig verkondig en prakties vir ons uitgelê. Dit was weer ’n vreugde om Sondae in die erediens bymekaar te kom. Geleidelik kon ons ervaar hoe mense wat deur die loop van jare ‘verdwyn’ het, weer begin terugkeer na die eredienste.

Ons is Sondagoggende by die deur verwelkom met vriendelikheid en warmte wat ons dadelik tuis laat voel het!

**3.2 Funksionering van strukture**

By ons gemeente het die strukture soos Bedieninge/aksies tot ’n redelike mate gestagneer. Daarom was dit belangrik om dit weer op dreef te kry en seker te maak dat dit funksioneer. Ek was nie op daardie stadium ’n lid van die kerkraad nie, maar ek het die indruk gekry dat baie moeite gedoen is om op die kerkraad versoening en eenheid te bewerkstellig. Die belangrikheid van die kerkraad is deurgaans beklemtoon en in optrede gedemonstreer.

Hier was dit uiters belangrik om ’n balans te handhaaf tussen wat was en wat vernuwe moes word. Aanvanklik is die bestaande strukture eerbiedig – totdat die oortuiging ontstaan het dat dit die gemeente en nuwe leraar sou help as daar sekere vernuwende stappe geneem word.

**4 Profiel van die Brugpredikant**

Dit is uiteraard nie maklik om in ’n paar woorde die profiel van ’n brugpredikant op te som nie. Soos ons brugleraar by verskeie geleenthede vir ons uitgespel het by die beroeping van ’n leraar: ‘Die Engel Gabriël is reeds elders geokkupeer!’

**4.1 Eerlikheid en opregtheid**

Ek dink mense sien baie vinnig wanneer ’n front voorgehou word en wanneer iemand opreg is. By ons was daar geen twyfel hieroor nie. Soos ’n bejaarde lidmaat dit gestel het: “Ds, ek het net een probleem met jou: Dat jy nie 37 jaar oud is nie, maar 73!” So het ons hom almal ervaar en mettertyd leer liefkry.

**4.2 Stel belang; menseverhoudinge**

Die kontrak wat die taak van ’n brugleraar beskryf, gee hoogstens ’n formele beskrywing van wat van die persoon verwag kan word. In die praktyk kan dinge baie anders uitspeel. In ons geval het ons ervaar dat tyd en moeite geen beperking was nie, omdat elke mens wat dit benodig het, versorg moes word. Die feit dat hy in sy daaglikse program werkure in die kerksentrum ingeruim het, het dit moontlik gemaak om afsprake met lidmate te reël. In hierdie opsig was ons uiters bevoorreg. Ons het baie, baie meer gekry as waarde vir ons geld!

**4.3 Humor**

Ek het onlangs gehoor van ’n predikant wat vir die Here gesê het: “Here, ek het nou al Sondag se grappie. Help my asseblief om ’n preek te maak wat daarby pas.” Terwyl ons almal aanvaar dat dit nie so kan werk nie, moet die rol van gesonde humor nie gering geag word nie. Ons moes leer om vir onsself, vir ons leraar en vir mekaar te lag en die humor in omstandighede raak te sien! Dit het werklik genesend op ons ingewerk.

**4.4 Liefde**

Ons weet almal dat die liefde van Christus aansteeklik is en dat dit in die gemeente gedemonstreer moet word. In die praktyk werk dit egter nie altyd eenvoudig nie. Ek kan eerlik verklaar dat ons iets van die liefde van Christus in ons brugleraar ervaar het en dat dit aansteeklik op ons ingewerk het. Mense het weer begin voel dat hulle spesiaal is en dat daar vir hulle omgegee word. Dit was iets wat duidelik uitgestaan het!

**5 Slot**

Ek gee toe dat my perspektief op ’n brugpredikant eensydig kan wees en ’n erg persoonlike strekking het. Dit kom uit my hart en ek loof die Here wat ons gemeente bevoorreg het om hierdie belangrike fase in die geskiedenis van ons gemeente so positief te kon ervaar.

Kosie Smit